02018O0016 — SK — 02.10.2019 — 001.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

Zmenené a doplnené:









▼B

USMERNENIE EURÓPSKEJ CENTRÁLNEJ BANKY (EÚ) 2018/876

z 1. júna 2018

o Registri údajov o inštitúciách a pridružených osobách (ECB/2018/16)







KAPITOLA I

VŠEOBECNÉ USTANOVENIA

Článok 1

Predmet úpravy a účel

1. Toto usmernenie ustanovuje povinnosti národných centrálnych bánk, ktoré sa týkajú vykazovania referenčných údajov do RIAD, vedenia RIAD a riadenia kvality údajov v RIAD, ako aj povinnosti ECB v súvislosti s opatreniami týkajúcimi sa vedenia údajov.

▼M1

2. RIAD je zdieľaným súborom ESCB pre referenčné údaje o jednotlivých subjektoch a vzťahoch medzi nimi. RIAD uľahčuje integráciu CSDB, SHSDBA a AnaCredit, ako aj súborov údajov o peňažných finančných inštitúciách, investičných fondoch, finančných spoločnostiach osobitného účelu zaoberajúcich sa sekuritizačnými transakciami, príslušných inštitúciách pre štatistiku platieb, poisťovacích korporáciách a poisťovacích fondoch poskytnutých na základe príslušných právnych aktov ECB o požiadavkách na štatistické vykazovanie pre tieto subjekty. RIAD tým umožní ESCB odvodiť, okrem iného, konsolidované bankové expozície a zadlženosť dlžníkov na konsolidovanom základe.

▼B

Článok 2

Vymedzenie pojmov

Na účely tohto usmernenia sa uplatňuje toto vymedzenie pojmov:

(1) „subjekt“ je: i) právna jednotka; ii) pobočka právnej jednotky; iii) podnik kolektívneho investovania a iv) inštitucionálna jednotka, ktorá nie je uvedená v bodoch i), ii) alebo iii);

(2) „právna jednotka“ je právnická osoba, ktorej existencia je uznaná právnymi predpismi nezávisle od jednotlivcov alebo inštitúcií, ktoré ju vlastnia alebo sú jej členmi, a fyzická osoba, ktorá vykonáva ekonomickú činnosť vo vlastnom mene;

(3) „právnická osoba“ má rovnaký význam ako „právnická osoba“ vymedzená v článku 1 bode 5 nariadenia (EÚ) 2016/867 (ECB/2016/13);

(4) „pobočka“ je miesto podnikania, ktoré tvorí právne závislú časť právnej jednotky zapísanej do obchodného registra;

(5) „ústredie“ je subjekt, ktorý ovláda jeden alebo viacero nerezidentských subjektov, ktoré nie sú zapísané do obchodného registra;

(6) „podnik kolektívneho investovania“ alebo „PKIPCP“ má rovnaký význam ako v článku 4 ods. 1 bode 7 nariadenia Európskeho parlamentu a Rady (EÚ) č. 575/2013 ( 1 );

(7) „inštitucionálna jednotka“ má rovnaký význam ako v odsekoch 2.12 a 2.13 prílohy A k nariadeniu Európskeho parlamentu a Rady (EÚ) č. 549/2013 ( 2 );

(8) „podnik“ má rovnaký význam ako v oddiele III A prílohy k nariadeniu Rady (EHS) č. 696/93 ( 3 );

(9) „skupina podnikov“ má rovnaký význam ako v oddiele III C prílohy k nariadeniu (EHS) č. 696/93;

(10) „banková skupina“ je skupina finančných subjektov, ktorá pôsobí ako jeden ekonomický subjekt ovládaný z jedného zdroja úverovou inštitúciou, ktorej bolo udelené povolenie, alebo finančnou holdingovou spoločnosťou v súlade s nariadením (EÚ) č. 575/2013 a na ktorú sa vzťahuje účtovná konsolidácia v súlade s medzinárodným štandardom finančného výkazníctva (IFRS) 10 ( 4 );

(11) „kontrola“ má rovnaký význam ako v článku 4 ods. 1 bode 37 nariadenia (EÚ) č. 575/2013;

(12) „referenčné údaje“ sú základné údaje, ktoré opisujú konkrétny subjekt zaznamenaný v RIAD a jeho vzťahy s inými subjektmi;

(13) „kód RIAD“ je jedinečný identifikátor vytvorený príslušnou NCB alebo ECB na identifikáciu subjektu zaznamenaného v RIAD;

(14) „dočasný kód RIAD“ je identifikátor vo vopred vymedzenom formáte, ktorý sa odlišuje od formátu kódu RIAD a ktorý do pridelenia kódu RIAD pridelili národné centrálne banky alebo ECB novému subjektu pri jeho zaznamenaní v RIAD;

(15) „príslušná NCB“ je NCB zodpovedná za správu subjektov v RIAD, ktoré sú rezidentmi v jej členskom štáte;

(16) „príslušný vnútroštátny orgán“ má rovnaký význam ako je vymedzený v článku 2 bode 2 nariadenia Rady (EÚ) č. 1024/2013 ( 5 );

(17) „zlučovacie pravidlo“ je poradie priority pre jednotlivé atribúty, ktoré NCB používa v prípade protichodných zdrojov údajov;

(18) „centrum RIAD“ je centrum činnosti v rámci ESCB týkajúcej sa RIAD, ktoré sa využíva na účely článku 3 tohto usmernenia;

(19) „rezidentský subjekt“ má rovnaký význam ako rezident v článku 1 bode 4 nariadenia (ES) č. 2533/98;

(20) „pracovný deň“ je každý deň okrem soboty, nedele alebo dňa, ktorý je v ECB alebo v príslušnom členskom štáte dňom pracovného pokoja;

(21) „identifikátor právnickej osoby“ alebo „LEI“ je alfanumerický referenčný kód v súlade s normou ISO 17442 ( 6 ), ktorý je pridelený právnickej osobe;

(22) „peňažná finančná inštitúcia“ alebo „PFI“ má rovnaký význam ako v článku 1 písm. a) nariadenia Európskej centrálnej banky (EÚ) č. 1071/2013 (ECB/2013/33) ( 7 );

(23) „investičný fond“ alebo „IF“ má rovnaký význam ako v článku 1 bode 1 nariadenia Európskej centrálnej banky (EÚ) č. 1073/2013 (ECB/2013/38) ( 8 );

(24) „finančná spoločnosť osobitného účelu“ alebo „FVC“ má rovnaký význam ako v článku 1 bode 1 nariadenia (EÚ) Európskej centrálnej banky č. 1075/2013 (ECB/2013/40) ( 9 );

(25) „príslušné inštitúcie pre štatistiku platieb“ alebo „PSRI“ sú poskytovatelia platobných služieb, ako sú vymedzení v článku 4 smernice Európskeho parlamentu a Rady (EÚ) 2015/2366 ( 10 ), a prevádzkovatelia platobných systémov, ktorí sú vymedzení ako právnické osoby, ktoré sú právne zodpovedné za prevádzkovanie platobného systému;

(26) „poisťovacia korporácia“ alebo „PK“ má rovnaký význam ako v článku 1 bode 1 nariadenia Európskej centrálnej banky (EÚ) č. 1374/2014 (ECB/2014/50) ( 11 );

(27) „atribút“ je atribútom, ktorý sa vykazuje vo vzťahu k súborom údajov uvedeným v prílohách I a II k tomuto usmerneniu;

▼M1

(28) „penzijný fond“ alebo „PF“ má rovnaký význam ako v článku 1 bode 1 nariadenia Európskej centrálnej banky (EÚ) 2018/231 (ECB/2018/2) ( 12 );

(29) „krátkodobá eurová sadzba“ má rovnaký význam ako v článku 2 bode 2 usmernenia Európskej centrálnej banky (EÚ) 2019/1265 (ECB/2019/19) ( 13 );

(30) „prispievateľ“ má rovnaký význam ako „prispievateľský podnik“ vymedzený v článku 6 ods. 3 smernice Európskeho parlamentu a Rady (EÚ) 2016/2341 ( 14 );

(31) „manažér penzijných fondov“ má rovnaký význam ako v odseku 5.185 prílohy A k nariadeniu (EÚ) č. 549/2013;

(32) „dôverné štatistické informácie“ majú rovnaký význam ako v článku 1 ods. 12 nariadenia (ES) č. 2533/98.

▼B







KAPITOLA II

VŠEOBECNÉ USTANOVENIA O RIAD A O ZAZNAMENÁVANÍ, VEDENÍ, REVÍZII A PRENOSE REFERENČNÝCH ÚDAJOV O SUBJEKTOCH

Článok 3

Zriadenie centier RIAD

1. Každá NCB zriadi miestne centrum RIAD, ktoré predstavuje miestne stredisko odborných skúseností, poznatkov a všetkých technických operácií týkajúcich sa referenčných údajov o subjektoch a ich skupinových štruktúrach.

2. Miestne centrá RIAD plnia tieto funkcie: a) konajú ako jedinečné kontaktné miesta vo všetkých záležitostiach RIAD týkajúcich sa referenčných údajov v ich príslušných členských štátoch, b) s vynaložením primeraného úsilia koordinujú na vnútroštátnej úrovni činnosti s inými príslušnými vnútroštátnymi orgánmi, s ústredným centrom RIAD a s inými centrami v ESCB tak, aby zabezpečili presnosť, včasnosť a konzistentnosť referenčných údajov o všetkých rezidentských subjektoch zaznamenaných v RIAD a c) zabezpečujú s vynaložením primeraného úsilia konzistentné používanie identifikátorov subjektov v iných databázach s cieľom umožniť prepojenie a synchronizáciu rozličných súborov údajov.

3. ECB zriadi ústredné centrum RIAD, ktoré plní tieto funkcie: a) koordinuje prácu miestnych centier RIAD, b) vykonáva dohľad nad rámcom pre správu RIAD podľa tohto usmernenia a ak je to potrebné navrhuje Štatistickému výboru na posúdenie zmeny tohto rámca, c) overuje kvalitu údajov a d) spravuje referenčné údaje o subjektoch, ktoré sú rezidentmi v tretích krajinách.

Článok 4

Zaznamenávanie referenčných údajov v RIAD

1. Národné centrálne banky prijmú všetky možné opatrenia na presné zaznamenanie všetkých príslušných subjektov v RIAD a konzistentne označujú takéto subjekty bez ohľadu na krajinu ich rezidentskej príslušnosti prostredníctvom kódu RIAD, ktorý im bol pridelený.

2. Národné centrálne banky vedú referenčné údaje o subjektoch, ktoré sú rezidentmi v ich členských štátoch, a v čo najväčšej možnej miere zabezpečujú ich presné zaznamenanie v RIAD v súlade s predpísaným časovým rámcom, ktorý ECB poskytne národným centrálnym bankám. Referenčné údaje o určitom subjekte zahŕňajú najmä jeho názov, LEI alebo iný relevantný identifikátor, inštitucionálny sektor a krajinu rezidentskej príslušnosti, ako aj iné povinné atribúty referenčných údajov uvedené v prílohách I a II.

3. ECB s vynaložením primeraného úsilia spravuje referenčné údaje o subjektoch, ktoré sú rezidentmi v tretích krajinách. ECB môže s niektorými národnými centrálnymi bankami priamo uzavrieť dvojstranné dohody týkajúce sa niektorých oblastí mimo Únie, napr. vzhľadom na obchodné poznatky a jazykové znalosti.

4. Príslušné národné centrálne banky použijú všetky informácie, ktoré sú im dostupné na vnútroštátnej úrovni, aby v čo najväčšej možnej miere zabezpečili, že referenčné údaje o všetkých príslušných rezidentských subjektoch, ktoré sú zaznamenané v RIAD, sú úplné, presné a aktuálne. Národné centrálne banky môžu na tieto účely použiť všetky dostupné zdroje informácií, ktoré považujú za vhodné, za predpokladu, že sa takéto informácie môžu použiť na účely ustanovené v nariadení (ES) č. 2533/98, a to v rozsahu ustanovenom v uvedenom nariadení a pri zachovaní dôvernosti v súlade s článkom 8 uvedeného nariadenia.

5. RIAD umožňuje spracovávanie informácií o subjektoch a o jednotlivých príslušných atribútoch poskytnutých jedným alebo viacerými zdrojmi. Ak sa vyskytnú dva alebo viaceré protichodné zdroje, poradie príslušných zdrojov údajov sa určí na základe zlučovacieho pravidla. Príslušná NCB buď prijme toto štandardné zlučovacie pravidlo alebo sama rozhodne o poradí priority príslušných zdrojov údajov. Ak si príslušná NCB zvolí odlišné poradie priority, zaznamená ho v RIAD, pričom ECB toto nové poradie priority schvaľuje. Príslušná NCB môže pre každý atribút stanoviť odlišné zlučovacie pravidlo, ktoré môže priebežne meniť, ak to považuje za vhodné. Národné centrálne banky sa môžu prostredníctvom ústredného centra RIAD snažiť o dohodu s ECB o každej klasifikácii, ktorú buď ECB alebo národné centrálne banky považujú za potenciálne kontroverznú, najmä pokiaľ ide o sektor peňažných finančných inštitúcií.

6. Národné centrálne banky nevymazávajú subjekty zaznamenané v RIAD s cieľom zabezpečiť, aby o subjekte a jeho životnom cykle existoval záznam, pričom sa dodržiavajú požiadavky nariadenia (ES) č. 45/2001, v súlade s ktorým sa spracovávajú všetky osobné údaje v RIAD. ECB zavedie postup na opravu vecných chýb a sprístupní ho národným centrálnym bankám.

7. Príslušné národné centrálne banky nie sú zodpovedné za zneužitie údajov inou centrálnou bankou ESCB.

Článok 5

Pridelenie a správa kódu RIAD a identifikátorov

1. Príslušné národné centrálne banky pridelia kód RIAD každému rezidentskému subjektu pri jeho prvej registrácii do RIAD. NCB alebo ECB môžu prideliť subjektom, ktoré nie sú rezidentmi, dočasný kód RIAD, ak ešte nie sú v RIAD identifikované. Kód RIAD a dočasný kód RIAD musia spĺňať požadovaný formát, ktorý ECB poskytne národným centrálnym bankám.

2. Národné centrálne banky zabezpečia, aby bol každý pridelený kód RIAD jedinečný, teda aby sa žiadny kód RIAD nevzťahoval na viac ako jeden subjekt a aby sa časom nemenil. Subjekty sú v RIAD jedinečným spôsobom identifikované s pomocou kódu RIAD, aby sa zabezpečila plynulá výmena údajov a komunikačné systémy medzi RIAD a ESCB a medzi RIAD a Jednotným mechanizmom dohľadu.

3. V prípade subjektov, ktoré sú zaznamenané s dočasným kódom RIAD, príslušné národné centrálne banky posúdia potenciálne duplicitné kódy a pridelia kód RIAD najneskôr v posledný pracovný deň druhého mesiaca nasledujúceho po dni prijatia zoznamu potenciálnych duplikátov automaticky vytvorených RIAD.

4. ECB pridelí kód RIAD medzinárodným organizáciám a spracováva potrebné referenčné údaje o takýchto organizáciách v RIAD.

5. Subjekty zaznamenané v RIAD môžu mať viacero identifikátorov alebo „pseudonymov“. Národné centrálne banky pri vykazovaní informácií o atribúte zaznamenajú typ identifikátora (alebo jeho opis, ak je to dovolené, keď sa typ identifikátora nenachádza vo vopred vymedzenom zozname typov identifikátorov v RIAD) a zodpovedajúci kód. Národné centrálne banky tiež zabezpečia, aby sa takáto informácia zaznamenala v RIAD v požadovanom formáte, ktorý ECB poskytne národným centrálnym bankám.

Článok 6

Zaznamenávanie demografických udalostí, sektorových zmien a korporátnych udalostí v RIAD

1. Príslušné národné centrálne banky vyvíjajú primerané úsilie, aby zaznamenali všetky demografické udalosti týkajúce sa subjektov, ktorých referenčné údaje sú zaznamenané v RIAD. Medzi tieto udalosti patrí:

a) dátum vzniku subjektu;

b) dátum zániku subjektu;

c) dátum, od ktorého subjekt nevykonáva žiadnu činnosť.

2. Príslušné národné centrálne banky vyvíjajú primerané úsilie, aby vykázali vytvorenie atribútov spolu s uvedením zodpovedajúceho rozsahu platnosti hodnôt, alebo aktualizácie spojené s týmito atribútmi.

3. Príslušné národné centrálne banky vykazujú aktualizácie spojené so zaradením subjektu do iného sektora v súlade s prílohou I, a to buď hneď, ako sa dozvedia o zmene, alebo každodenne, ak sa zmena zaradenia týka sektora PFI, t. j. keď sa nepeňažná finančná inštitúcia stane PFI alebo keď sa PFI stane nepeňažnou finančnou inštitúciou.

Príslušné národné centrálne banky poskytnú ECB písomné vysvetlenie omeškania medzi zmenou zaradenia, ktorá sa týka PFI, a zaznamenaním tejto skutočnosti v RIAD.

4. Príslušné národné centrálne banky vyvíjajú primerané úsilie, aby vykazovali všetky korporátne udalosti, ktoré majú dopad na postavenie subjektu, akými sú vznik, zmena (napr. keď subjekt prestane vykonávať činnosť) alebo zánik subjektu.

Príslušné národné centrálne banky vykazujú v RIAD v súlade s časovým rámcom stanoveným v kapitole VI tieto korporátne udalosti týkajúce sa rezidentských subjektov uvedených v prílohe I bezodkladne potom, ako sa o nich dozvedia:

a) splynutie, ako je vymedzené v článku 90 smernice Európskeho parlamentu a Rady (EÚ) 2017/1132 ( 15 ),

b) zlúčenie, ako je vymedzené v článku 89 smernice (EÚ) 2017/1132,

c) rozdelenie zlúčením, ako je vymedzené v článku 136 smernice (EÚ) 2017/1132,

d) rozdelenie splynutím, ako je vymedzené v článku 155 smernice (EÚ) 2017/1132,

e) prevod dcérskej spoločnosti.

Článok 7

Vedenie atribútov údajov a ich revízie

Národné centrálne banky vyvíjajú primerané úsilie, aby zabezpečili vedenie a priebežnú aktualizáciu všetkých atribútov. Vedenie zahŕňa uskutočňovanie včasných a efektívnych revízií atribútov.

Článok 8

Normy pre prenos

1. Postup pre vkladanie údajov do RIAD je uvedený v špecifikáciách výmeny údajov, ktoré sú národným centrálnym bankám k dispozícii. Národné centrálne banky vkladajú informácie prostredníctvom štandardného mechanizmu ESCB alebo prostredníctvom online aktualizácií.

2. Pred uskutočnením prenosu údajov do RIAD vykonávajú národné centrálne banky overovanie platnosti s cieľom zabezpečiť, aby boli príslušné údaje v súlade so špecifikáciami výmeny údajov. Národné centrálne banky vytvoria vhodný súbor kontrol, aby minimalizovali prevádzkové chyby a zabezpečili presnosť a konzistentnosť údajov zaznamenaných v RIAD.

3. Ak národné centrálne banky nemajú prístup do RIAD pre technickú poruchu, použijú núdzové zariadenie vytvorené pre takéto prípady alebo zašlú údaje e-mailom na túto adresu: RIAD-Support@ecb.europa.eu. Národné centrálne banky zaistia dôvernosť údajov zasielaných e-mailom v súlade s článkom 8 nariadenia (ES) č. 2533/98.

4. Pri prenose údajov môžu národné centrálne banky používať súbor svojich národných znakov za predpokladu, že používajú latinku. Národné centrálne banky používajú Unicode (UTF-8) na správne zobrazenie všetkých súborov špeciálnych znakov pri prijímaní informácií z ECB prostredníctvom RIAD.

Článok 9

Potvrdenie o prijatí a potvrdenie o chybe

Pri zaznamenaní nových údajov v RIAD sa automaticky spustia kontroly na overenie kvality poskytnutých informácií na základe dohodnutých noriem a overovacích pravidiel. ECB poskytne národným centrálnym bankám automatickú spätnú väzbu vrátane:

a) potvrdenia o prijatí, ktoré obsahuje súhrnné informácie o aktualizáciách, ktoré boli úspešne spracované a zahrnuté do príslušného súboru údajov; a/alebo

b) potvrdenie o chybe, ktoré obsahuje podrobné informácie o aktualizáciách a overovacích kontrolách, ktoré boli neúspešné.

Po prijatí potvrdenia o chybe národné centrálne banky bezodkladne podniknú kroky na zabezpečenie prenosu správnych údajov.







KAPITOLA III

DÔVERNOSŤ

Článok 10

Dôvernosť hodnôt atribútov

▼M1

1. V súlade s režimom dôvernosti ustanoveným v článku 8 nariadenia (ES) č. 2533/98 sa nezverejňujú dôverné referenčné údaje. Štatistické informácie prevzaté zo zdroja, ktorý je v súlade s vnútroštátnymi právnymi predpismi prístupný verejnosti, sa nepovažujú za dôverné a informácie zaznamenané v RIAD sa zvyčajne zverejňujú právnickými osobami, ktorých sa týkajú. Na referenčné údaje, ktoré neboli pôvodne zbierané podľa právneho rámca ESCB pre štatistiku, sa budú vzťahovať ustanovenia o dôvernosti platné pre tieto údaje. Medzi tieto ustanovenia patria napríklad ustanovenia o dôvernosti tých právnych rámcov, podľa ktorých boli tieto údaje zbierané a ustanovenia o dôvernosti uvedené v zmluvách s príslušným subjektom, ktorý poskytol údaje.

2. Národné centrálne banky označia stupeň dôvernosti každej hodnoty atribútov opisujúcej subjekt zvolením jednej z predvolených hodnôt:

a) „F“ ako voľne prístupné, t. j. nie dôverné a možno zverejniť;

b) „N“ znamenajúcu, že hodnotu atribútu možno poskytnúť len na použitie ESCB a inštitúcií, s ktorými bolo uzavreté memorandum o porozumení, t. j. nie na externé použitie; alebo

c) „C“ znamenajúcu dôverné štatistické informácie alebo informácie, ktoré neboli pôvodne zbierané podľa právneho rámca ESCB pre štatistiku, a na ktoré sa vzťahujú obmedzenia týkajúce sa dôvernosti; alebo

d) „R“ znamenajúcu, že okrem použití, ktoré umožňuje ods. 2 písm. b) tohto článku, možno hodnotu atribútu zdieľať so spravodajskou jednotkou, ktorá informácie poskytla, a – pri zohľadnení prípadných obmedzení týkajúcich sa dôvernosti – s inými spravodajskými jednotkami, t. j. len na použitie v obmedzenom rozsahu.

3. ECB zaobchádza s poskytnutými informáciami tak, aby náležite chránila ich dôvernosť a nezverejňuje údaje označené ako „C“, „N“ alebo „R“. Pri kvantitatívnych opatreniach označených ako „C“, „N“ alebo „R“ však ECB môže zverejniť alebo šíriť rozsah veľkostných tried.

4. LEI a všetky verejne používané identifikátory vrátane administratívnych identifikátorov majú vždy hodnotu „F“.

▼B

5. Tieto atribúty majú vždy hodnotu „F“ v prípade subjektov s LEI:

a) názov;

b) adresa.

▼M1

6. Tieto atribúty majú vždy hodnotu „F“ v prípade subjektov, ktorých atribúty sú uvedené v prílohe I a hodnotu „F“, „R“ alebo „N“ v prípade subjektov, ktorých atribúty sú uvedené v prílohe II:

a) názov;

b) inštitucionálny sektor.

▼B







KAPITOLA IV

RIADENIE KVALITY ÚDAJOV

Článok 11

Kvalita údajov a ich synchronizácia

1. Bez toho, aby boli dotknuté práva ECB na overovanie informácií podľa nariadenia (ES) č. 2533/98 a nariadenia (EÚ) č. 1071/2013 (ECB/2013/33), národné centrálne banky monitorujú a zabezpečujú kvalitu všetkých informácií poskytnutých ECB v súlade s princípmi rámca riadenia a zabezpečenia kvality štatistiky, ktorý je zverejnený na webovom sídle ECB.

2. Národné centrálne banky zabezpečia s ohľadom na plánovanú integráciu súborov údajov, aby boli referenčné údaje vhodné, úplné a konzistentné. Národné centrálne banky predovšetkým vyvíjajú primerané úsilie, aby zabezpečili synchronizáciu referenčných údajov použitých v rôznych súboroch údajov.

3. Ak sú rozdielne názory napríklad na identifikáciu alebo klasifikáciu subjektov alebo na iné otázky ovplyvňujúce riadenie kvality údajov, ECB prijme rozhodnutie po porade so Štatistickým výborom ESCB.

4. Do jedného roka po prijatí tohto usmernenia zavedie Štatistický výbor ESCB postupy pre zabezpečenie kvality údajov vrátane správy o kvalite RIAD. Štatistický výbor ESCB následne preskúma tieto postupy v pravidelnom trojročnom intervale.







KAPITOLA V

SPOLUPRÁCA S ORGÁNMI INÝMI AKO NÁRODNÉ CENTRÁLNE BANKY

Článok 12

Spolupráca s orgánmi inými ako národné centrálne banky

1. Ak zdroje časti údajov alebo všetkých údajov uvedených v kapitolách II, VI a VII patria do pôsobnosti vnútroštátnych orgánov iných ako národné centrálne banky, národné centrálne banky sa usilujú vytvoriť s týmito orgánmi rámec pre trvalú spoluprácu, aby zabezpečili prenos údajov v súlade s normami ECB, najmä s ohľadom na kvalitu údajov a ich dôvernosť, ako aj s požiadavkami ustanovenými v tomto usmernení, pokiaľ sa rovnaký výsledok už nedosiahol prostredníctvom platných vnútroštátnych predpisov. Takýto rámec môže mať formu memoranda o porozumení s vnútroštátnymi štatistickými úradmi, príslušnými vnútroštátnymi orgánmi alebo inými vnútroštátnymi orgánmi.

2. Ak v priebehu tejto spolupráce nie je NCB schopná splniť požiadavky ustanovené v kapitolách II, VI a VII, pretože vnútroštátny orgán neposkytne NCB potrebné údaje alebo informácie, ECB a NCB preskúmajú túto záležitosť spoločne s dotknutým vnútroštátnym orgánom s cieľom zabezpečiť, aby sa informácia sprístupnila v súlade s platnými normami kvality a v primeranom čase.

3. Ak sú zdrojom štatistických informácií označených ako dôverné vnútroštátne orgány iné ako národné centrálne banky, ECB používa takéto informácie v súlade s nariadením (ES) č. 2533/98.







KAPITOLA VI

OSOBITNÉ USTANOVENIA O ZAZNAMENÁVANÍ REFERENČNÝCH ÚDAJOV O SUBJEKTOCH

Článok 13

Zverejňovanie zoznamov subjektov

ECB zverejňuje zoznamy subjektov:

a) v rozsahu a spôsobom, ktorý povoľujú príslušné štatistické nariadenia uvedené v tejto kapitole a

b) v súlade s klasifikáciou inštitucionálnych sektorov vymedzenou v prílohe A k nariadeniu (EÚ) č. 549/2013.

Článok 14

Zaznamenávanie referenčných údajov o peňažných finančných inštitúciách

1. S cieľom umožniť vytvorenie a vedenie zoznamu peňažných finančných inštitúcií podľa článku 4 nariadenia (EÚ) č. 1071/2013 (ECB/2013/33) zaznamenávajú národné centrálne banky v RIAD v stanovených intervaloch atribúty uvedené v častiach 1 a 2 prílohy I k tomuto usmerneniu.

2. NCB zaznamená v RIAD, ak je inštitúcia zo zoznamu peňažných finančných inštitúcií obmedzovaná v jej činnostiach finančného sprostredkovania, napr. pri prijímaní vkladov alebo poskytovaní úverov, najmä pred jej likvidáciou a/alebo opustením sektora peňažných finančných inštitúcií.

3. ECB môže v pravidelných intervaloch požadovať od príslušnej NCB dodatočné informácie –a príslušná NCB je povinná ich bezodkladne poskytnúť – s cieľom umožniť ECB monitorovať, či sú údaje v RIAD v súlade s príslušnou vnútroštátnou klasifikáciou peňažných finančných inštitúcií.

4. Ak je PFI pobočkou, jej vzťah k jej nerezidentskému ústrediu sa zaznamená v RIAD. Ak je PFI naopak ústredím, v RIAD sa zaznamená jej vzťah s jej pobočkami, ktoré sú rezidentmi v iných členských štátoch, ktorých menou je euro.

5. Národné centrálne banky, ak je to možné, zaznamenávajú v RIAD aktualizácie atribútov pre peňažné finančné inštitúcie uvedených v častiach 1 a 2 prílohy I a to hneď, ako sa vyskytnú zmeny v sektore peňažných finančných inštitúcií alebo zmeny v atribútoch existujúcich peňažných finančných inštitúcií. Ak to nie je možné, národné centrálne banky poskytnú ECB písomné vysvetlenie omeškania medzi výskytom zmeny a jej zaznamenaním v RIAD.

Článok 15

Zaznamenávanie referenčných údajov o investičných fondoch

1. S cieľom umožniť vytvorenie a vedenie zoznamu investičných fondov podľa článku 3 nariadenia (EÚ) č. 1073/2013 (ECB/2013/38) zaznamenávajú národné centrálne banky v RIAD v stanovených intervaloch atribúty uvedené v častiach 1 a 2 prílohy I k tomuto usmerneniu.

2. V RIAD sa zaznamenajú vzťahy medzi investičnými fondmi a správcovskými spoločnosťami a medzi podfondom a strešným fondom.

3. Národné centrálne banky vykazujú aktualizácie atribútov pre investičné fondy uvedených v častiach 1 a 2 prílohy I, najmä ak IF vstúpi do sektora investičných fondov alebo ak opustí tento sektor, a zaznamenávajú ich v RIAD minimálne raz za štvrťrok v termíne do dvoch mesiacov po skončení štvrťroka. Atribút čistej hodnoty aktív sa však aktualizuje pre všetky investičné fondy ročne v termíne do dvoch mesiacov po referenčnom dátume ku koncu roka.

Článok 16

Zaznamenávanie referenčných údajov o finančných spoločnostiach osobitného účelu

1. S cieľom umožniť vytvorenie a vedenie zoznamu finančných spoločností osobitného účelu podľa článku 3 nariadenia (EÚ) č. 1075/2013 (ECB/2013/40) zaznamenávajú národné centrálne banky v RIAD v stanovených intervaloch atribúty uvedené v častiach 1 a 2 prílohy I.

2. V RIAD sa zaznamenajú vzťahy medzi finančnými spoločnosťami osobitného účelu a správcovskými spoločnosťami, ako aj pôvodcami.

3. Národné centrálne banky vykazujú aktualizácie atribútov pre finančné spoločnosti osobitného účelu uvedených v častiach 1 a 2 prílohy I, najmä ak FVC vstúpi do sektora finančných spoločností osobitného účelu alebo ak opustí tento sektor, a zaznamenávajú ich v RIAD minimálne raz za štvrťrok v termíne do 14 pracovných dní po skončení štvrťroka.

Článok 17

Zaznamenávanie referenčných údajov o príslušných inštitúciách pre štatistiku platieb

S cieľom umožniť vytvorenie a vedenie zoznamu príslušných inštitúcií pre štatistiku platieb podľa článku 5 ods. 2 nariadenia Európskej centrálnej banky (EÚ) č. 1049/2013 (ECB/2013/43) ( 16 ) zaznamenávajú národné centrálne banky v RIAD v stanovených intervaloch atribúty uvedené v časti 1 prílohy I k tomuto usmerneniu. Národné centrálne banky vykazujú aktualizácie týchto atribútov, najmä ak PSRI vstúpi do sektora príslušných inštitúcií pre štatistiku platieb alebo ak opustí tento sektor, a zaznamenávajú ich v RIAD ku koncu roka v termíne do troch mesiacov po skončení roka.

Článok 18

Zaznamenávanie referenčných údajov o poisťovacích korporáciách

1. S cieľom umožniť vytvorenie a vedenie zoznamu poisťovacích korporácií podľa článku 3 nariadenia (EÚ) č. 1374/2013 (ECB/2014/50) zaznamenávajú národné centrálne banky v RIAD v stanovených intervaloch atribúty uvedené v častiach 1 a 2 prílohy I k tomuto usmerneniu. Národné centrálne banky vykazujú aktualizácie týchto atribútov, najmä ak PK vstúpi do sektora poisťovacích korporácií alebo ak opustí tento sektor, a zaznamenávajú ich v RIAD minimálne raz za štvrťrok v termíne do dvoch mesiacov po skončení každého štvrťroka.

2. Ak je PK pobočkou, jej vzťah k jej nerezidentskému ústrediu sa zaznamená v RIAD. Naopak, ak je PK ústredím, v RIAD sa zaznamená jej vzťah s jej pobočkami, ktoré sú rezidentmi v ostatných členských štátoch, ktorých menou je euro.

▼M1

Článok 18a

Zaznamenávanie referenčných údajov o penzijných fondoch

1. S cieľom umožniť vytvorenie a vedenie zoznamu penzijných fondov podľa článku 3 nariadenia (EÚ) 2018/231 (ECB/2018/2) zaznamenávajú národné centrálne banky v RIAD v stanovených intervaloch atribúty uvedené v častiach 1 a 2 prílohy I k tomuto usmerneniu. Národné centrálne banky vykazujú aktualizácie týchto atribútov, najmä ak penzijný fond vstúpi do sektora penzijných fondov alebo ak opustí tento sektor, a zaznamenávajú ich v RIAD raz za štvrťrok v termíne do troch mesiacov po skončení každého štvrťroka v prípade atribútov, o ktorých sa informácie vykazujú štvrťročne, a minimálne raz za rok v termíne do šiestich mesiacov po skončení roka v prípade atribútov, o ktorých sa informácie vykazujú ročne.

2. Pri prvom odovzdaní zoznamu penzijných fondov zaznamenajú národné centrálne banky v RIAD najneskôr 2. októbra 2019 úplné štvrťročné referenčné údaje uvedené v častiach 1 a 2 prílohy I k tomuto usmerneniu. Národné centrálne banky zaznamenajú v RIAD najneskôr 31. marca 2020 atribúty, o ktorých sa informácie vykazujú ročne.

3. Ak je PF pobočkou, jeho vzťah k jej nerezidentskému ústrediu sa zaznamená v RIAD. Ak je PF naopak ústredím, v RIAD sa zaznamená jeho vzťah s jeho pobočkami, ktoré sú rezidentmi v iných členských štátoch, ktorých menou je euro.

4. V RIAD sa zaznamenajú vzťahy medzi penzijnými fondmi a správcovskými spoločnosťami a prispievateľmi. Na účely tohto článku sa pod pojmom „správcovské spoločnosti“ rozumejú manažéri penzijných fondov, pokiaľ ide o údaje, ktoré majú tieto subjekty vykazovať podľa nariadenia (EÚ) 2018/231 (ECB/2018/2).

▼M1

Článok 19

Pravidelné zverejňovanie súborov údajov

ECB zverejňuje súbory údajov takto:

1. ECB sprístupní na svojom webovom sídle kópiu súboru údajov o PFI do 18.00 hod. SEČ každého pracovného dňa.

2. ECB sprístupní na svojom webovom sídle kópiu súboru údajov o IF do 18.00 hod. SEČ štvrtého pracovného dňa po uplynutí termínu na zasielanie aktualizácií.

3. ECB sprístupní na svojom webovom sídle kópiu súboru údajov o FVC do 18.00 hod. SEČ druhého pracovného dňa po uplynutí termínu na zasielanie aktualizácií.

4. ECB sprístupní na svojom webovom sídle kópiu súboru údajov o PSRI do 18.00 hod. SEČ posledného pracovného dňa mesiaca po uplynutí mesiaca, v ktorom bol termín na zasielanie aktualizácií.

5. ECB sprístupní na svojom webovom sídle kópiu súboru údajov o PK do 18.00 hod. SEČ štvrtého pracovného dňa po uplynutí mesiaca, v ktorom bol termín na zasielanie aktualizácií.

6. ECB sprístupní na svojom webovom sídle kópiu súboru údajov o PF do 18.00 hod. SEČ štvrtého pracovného dňa po uplynutí mesiaca, v ktorom bol termín na zasielanie aktualizácií.

Súbor údajov predstavuje v každom z uvedených prípadov zoznam subjektov uvedených v nariadení ECB upravujúcom štatistické vykazovanie pre dotknutý druh subjektu.

▼B







KAPITOLA VII

PRÍSLUŠNÉ REFERENČNÉ ÚDAJE O SUBJEKTOCH PRE NEZVEREJŇOVANÉ SÚBORY ÚDAJOV A SKUPINY

Článok 20

Príslušné referenčné údaje o subjektoch pre nezverejňované súbory údajov

Okrem údajov, ktoré sú potrebné pre zverejňované zoznamy subjektov, sú referenčné údaje o subjektoch využívané aj v ďalších súboroch údajov, ktoré sa nezverejňujú. Prehľad atribútov relevantných pre tieto súbory údajov je uvedený v prílohe II. Podmienky pre vykazovanie atribútov uvedených v prílohe II stanovujú články 21 až 28. Národné centrálne banky zabezpečujú predovšetkým úplnosť a konzistentnosť referenčných údajov v rôznych súboroch údajov.

Článok 21

Štatistika bilančných položiek (iBSI) a úrokových sadzieb (iMIR) jednotlivých peňažných finančných inštitúcií

Príslušné národné centrálne banky zabezpečia, aby boli v RIAD presne zaznamenané informácie týkajúce sa zoskupenia úverových inštitúcií eurozóny, vo vzťahu ku ktorým musia ECB vykazovať iBSI a iMIR v súlade s usmernením ECB/2014/15. ECB oznámi národným centrálnym bankám zloženie zoskupenia. Národné centrálne banky uskutočnia potrebné zmeny informácií zaznamenaných v RIAD, ak sa účasť v zoskupení zmení.

▼M1

Článok 22

Referenčné údaje relevantné na účely nariadenia (EÚ) č. 1333/2014 (ECB/2014/48)

1. Príslušné národné centrálne banky zabezpečia, že referenčné údaje o subjektoch, ktoré majú pridelený LEI a sú relevantné na účely nariadenia (EÚ) č. 1333/2014 (ECB/2014/48), sú zaznamenané v RIAD. Národné centrálne banky zaznamenajú chýbajúce referenčné údaje do piatich pracovných dní od oznámenia ECB o chýbajúcich referenčných údajoch, ktoré sú relevantné na účely nariadenia (EÚ) č. 1333/2014 (ECB/2014/48). ECB zasiela každý týždeň oznámenie národným centrálnym bankám o tom, ktoré referenčné údaje sú relevantné na účely nariadenia (EÚ) č. 1333/2014 (ECB/2014/48). Príslušné národné centrálne banky bezodkladne potom, ako sa dozvedia o zmene jedného alebo viacerých atribútov, aktualizujú referenčné údaje subjektov, ktoré sú relevantné na účely nariadenia (EÚ) č. 1333/2014 (ECB/2014/48), a ktoré sú zaznamenané v RIAD.

2. Základom pre stanovenie krátkodobej eurovej sadzby je čiastkový súbor údajov vykazovaných podľa nariadenia (EÚ) č. 1333/2014 (ECB/2014/48). Ak je subjekt, ktorý má pridelený LEI, relevantný na účely stanovenia krátkodobej eurovej sadzby, národné centrálne banky zaznamenajú pre tento subjekt v RIAD sektorovú klasifikáciu podľa Európskeho systému účtov 2010 (ESA 2010) a ostatné atribúty uvedené v prílohe II v ten istý pracovný deň, ako ECB oznámi, ktorý subjekt je relevantný na účely stanovenia krátkodobej eurovej sadzby. ECB každý deň národným centrálnym bankám oznámi, ktoré referenčné údaje sú relevantné na účely stanovenia krátkodobej eurovej sadzby.

▼B

Článok 23

Referenčné údaje relevantné pre riadenie zábezpeky

Príslušné národné centrálne banky zabezpečia kvalitu a spoľahlivosť referenčných údajov o subjektoch, ktoré sú relevantné na účely riadenia zábezpeky a zaznamenajú v RIAD všetky atribúty, ktoré sú uvedené v prílohe II a týkajú sa takýchto subjektov, s cieľom náležite overiť, že zmluvné strany menovej politiky dodržiavajú ustanovenia upravujúce úzke väzby, ktoré sú vymedzené v štvrtej časti hlave VIII usmernenia (EÚ) 2015/510 (ECB/2014/60).

Článok 24

Referenčné údaje relevantné pre systém správy pokladnice (Treasury Management System – TMS)

Príslušné národné centrálne banky vyvíjajú primerané úsilie, aby zaznamenali v RIAD všetky atribúty uvedené v prílohe II o subjektoch, ktoré sú relevantné pre TMS. ECB je zodpovedná za pridelenie identifikátora TMS subjektom, ktoré sú relevantné pre TMS.

Článok 25

Referenčné údaje relevantné pre SHSDB

Príslušné národné centrálne banky zaznamenajú v RIAD všetky atribúty uvedené v prílohe II týkajúce sa protistrán, ktoré sú relevantné pre SHSDB v súlade s nariadením Európskej centrálnej banky (EÚ) 2016/1384 (ECB/2016/22) ( 17 ) a usmernením ECB/2013/7 ( 18 ). Národné centrálne banky zabezpečia, že takéto subjekty sú prepojené so SHSDB prostredníctvom spoločného stáleho identifikátora subjektu, ktorý zahŕňa takéto subjekty vo všetkých sektoroch.

Článok 26

Referenčné údaje relevantné pre CSDB

Národné centrálne banky vyvíjajú primerané úsilie, aby zaznamenali v RIAD všetky atribúty uvedené v prílohe II o emitentoch cenných papierov, ktorí sú rezidentmi v ich krajine, a ktoré sú zaznamenané v CSDB v súlade s usmernením Európskej centrálnej banky ECB/2012/21 ( 19 ). Národné centrálne banky zabezpečia, že takéto subjekty sú prepojené s CSDB prostredníctvom spoločného stáleho identifikátora subjektu, ktorý zahŕňa takéto subjekty vo všetkých sektoroch.

Článok 27

Referenčné údaje relevantné pre AnaCredit

Národné centrálne banky zabezpečia, aby boli v RIAD zaznamenané referenčné údaje o protistranách, ktoré sú relevantné pre AnaCredit v súlade s nariadením (EÚ) č. 2016/867 (ECB/2016/13) a s usmernením (EÚ) 2017/2335 (ECB/2017/38). V prílohe II je uvedený prehľad príslušných atribútov, ktoré sa požadujú v súlade s uvedeným nariadením a usmernením vrátane jedinečnej identifikácie všetkých rezidentských protistrán v RIAD.

Článok 28

Zaznamenávanie referenčných údajov o skupinách

1. Národné centrálne banky zabezpečia zaznamenanie referenčných údajov o vzťahoch, ktoré sú potrebné pre vykazovanie údajov do SHSDB v súlade s nariadením (EÚ) 2016/1384 (ECB/2016/22), do databázy AnaCredit v súlade s nariadením (EÚ) 2016/867 (ECB/2016/13) a pre posúdenie úzkych väzieb v súlade s usmernením (EÚ) 2015/510 (ECB/2014/60). Tieto referenčné údaje o vzťahoch umožnia systému dynamicky vytvárať skupinové štruktúry.

2. Národné centrálne banky vykazujú štatistické informácie o bankových skupinách na úrovni právnej jednotky vrátane subjektov (priama materská spoločnosť alebo priama dcérska spoločnosť), ktoré sú súčasťou bankovej skupiny a ktoré majú sídlo mimo eurozóny.

3. Národné centrálne banky môžu ECB vykazovať informácie o nekontrolovaných subjektoch.

4. Národné centrálne banky môžu doplniť informácie o skupinách zaznamenaním akéhokoľvek iného typu členov skupiny a závislých subjektov a tieto s vynaložením primeraného úsilia aktualizujú.

5. V prípade protichodných informácií o subjektoch, ktoré patria do skupinovej štruktúry, príslušné národné centrálne banky prihliadnu na usmernenie NCB z krajiny, v ktorej je rezidentom subjekt na čele skupiny.







KAPITOLA VIII

ZÁVEREČNÉ USTANOVENIA

Článok 29

Zjednodušený postup zmien a doplnení

Výkonná rada ECB môže robiť akékoľvek technické zmeny príloh k tomuto usmerneniu za predpokladu, že takéto zmeny nezmenia základný pojmový rámec ani neovplyvnia záťaž spravodajských jednotiek v členských štátoch spojenú s vykazovaním. Výkonná rada bez zbytočného odkladu informuje Radu guvernérov o každej takejto zmene.

Článok 30

Nadobudnutie účinnosti

Toto usmernenie nadobúda účinnosť v deň jeho oznámenia národným centrálnym bankám členských štátov, ktorých menou je euro.

Článok 31

Adresáti

Toto usmernenie je určené národným centrálnym bankám členských štátov, ktorých menou je euro.

▼M1









PRÍLOHA I

REGISTER ÚDAJOV O INŠTITÚCIÁCH A PRIDRUŽENÝCH OSOBÁCH (RIAD) – ZOZNAMY NA ZVEREJNENIE

ČASŤ 1

Atribúty, ktoré sa vykazujú vo vzťahu k zverejňovaným súborom údajov







Názov atribútu () Relevantné v súvislosti so zoznamom peňažných finančných inštitúcií investičných fondov finančných spoločností zvláštneho účelu príslušných inštitúcií pre štatistiku platieb () poisťovacích korporácií penzijných fondov Typ Periodicita aktualizácie Typ Periodicita aktualizácie Typ Periodicita aktualizácie Typ Periodicita aktualizácie Typ Periodicita aktualizácie Typ Periodicita aktualizácie Identifikátory (Identifiers) — Kód RIAD (RIAD code) M d M q M q M a M q M q — Národný identifikátor (National identifier) — (ak je dostupný) M d O q M q M a M q M q — Kód EGR (EGR code) O d O q — LEI (ak je dostupný) M d M q M q M a M q M q — Identifikačný kód banky (Bank identifier code) (BIC) O d — Kódy ISIN (ISINs) (ak sú dostupné) O m M q M q O q O q Názov (Name) M d M q M q M a M q M q Krajina rezidentskej príslušnosti (Country of residence) M d M q M q M a M q M q Adresa (Address) (*1) M d O q O q M a M q M q Právna forma (Legal form) (*1) M d O q O q O a O q O q Značka Kótovaná (Flag Listed) M d M q M q O a M q M q Druh dohľadu (Type of supervision) M d M q M q M a M q M q Požiadavky na vykazovanie (Reporting requirements) M d M q M q M a M q M q Druh bankovej licencie (Type of banking licence) M d O a Právne usporiadanie (Legal set-up) M q Značka Súlad so smernicou o PKIPCP (Flag UCITS compliance) M q Značka Podfond (Flag Sub-fund) M q Charakter sekuritizácie (Nature of securitisation) M q Druh investičných fondov (Type of Investment Funds) M q Investičná politika investičných fondov (Investment policy for IFs) M q Druh penzijných fondov (Type of Pension Funds) M q Značka „Is sponsored“ M q Značka Poskytovateľ platobných služieb (Flag Payment service provider) (PSP) M a Značka Prevádzkovateľ platobných systémov (Flag Payment system operator) (PSO) M a Značka Malý poskytovateľ platobných služieb (Flag small PSP) M a Značka Poskytovateľ platobných služieb, ktorému bola udelená výnimka (Flag PSP derogation granted) M a Druh licencie poskytovateľa platobných služieb (Type of PSP license) M a Územná pôsobnosť poskytovateľa platobných služieb (PSP geographical scope) M a Inštitucionálny sektor (Institutional sector) M d M q M q M a M q M q Inštitucionálny sektor – podrobnosti (Institutional sector details) M d M q M q M a M q M q Inštitucionálny sektor – kontrola (Institutional sector control) M d M q M q M a M q M q Kód NACE (NACE code) M d M q M q O a M q M q Zemepisná poloha (Geographic location) (NUTS) (*1) M d O q O q M a M q M q Počet zamestnancov – tuzemsko (Employment domestic) ((+)) O a O a O a O a O a O a Bilancia spolu (nariadenie ECB) – tuzemsko (Balance sheet total (ECB Regulation) domestic) ((+)) M a O () a O a Čisté aktíva – tuzemsko (Net assets domestic) ((+)) O a M a Hrubá výška dohodnutého poistného – tuzemsko (Gross premiums written domestic) ((+)) M a Celkový počet zamestnancov (Total employment) ((++)) O a O a O a O a O a O a Celková bilancia (Total balance sheet) ((++)) M a O a O a O () a O a Hrubá výška dohodnutého poistného (Gross premiums written) ((++)) M a Dátum vzniku (Birth date) O d O q O q O a O q O q Dátum zániku (Closure date) M d M q M q M a M q M q Značka „Is Inactive“ M d M q M q M a M q M q Značka „Is under liquidation“ M d O q M q M a M q O q Povinné protistrany (Required counterparties) Pôvodca FVC (Originator of FVC) M q Správcovská spoločnosť (Management company) (ak je to relevantné) M q M q M () q Ústredie (Headquarters) (ak je to relevantné) M d M q M q (+) okrem nerezidentských pobočiek (alebo ústredia). (++) vrátane nerezidentských pobočiek (ak je dostupný). (*1) ak je to relevantné. (3) Zoznam príslušných inštitúcií pre štatistiku platieb sa môže prekrývať so zoznamom peňažných finančných inštitúcií. (4) Je potrebné vykazovať aspoň pre jednu z premenných, v závislosti od systému zberu údajov. (5) Tento atribút sa vzťahuje na manažérov penzijných fondov, pokiaľ ide o údaje, ktoré vykazujú tieto subjekty podľa nariadenia (EÚ) 2018/231 (ECB/2018/2). Relevantnosť: M (povinné), O (voliteľné), prázdne (neuplatňuje sa). Periodicita: a (ročná), q (štvrťročná), m (mesačná) d (denná/len čo sa vyskytne zmena). Časový rámec: pre ročné údaje je (ak nie je inde špecifikovaný) jeden mesiac nasledujúci po referenčnom dátume.

ČASŤ 2

Typy vzťahov medzi subjektmi







Typ Periodicita aktualizácie 1. Vzťahy v rámci podniku Vzťah medzi právnou jednotkou (právnymi jednotkami) a podnikom O — 2. Vzťahy v rámci skupín podnikov Vzťahy kontroly medzi právnymi jednotkami M () q Vlastnícky vzťah medzi právnymi jednotkami (ktorý nie je kontrolný) O q 3. Iné vzťahy Prepojenie medzi pôvodcom a jeho finančnou spoločnosťou osobitného účelu M q Prepojenie medzi správcovskou spoločnosťou a jej finančnou spoločnosťou osobitného účelu/investičným fondom/penzijným fondom () (*1) M q Prepojenie medzi nerezidentskou pobočkou a jej rezidentským ústredím M q () Prepojenie medzi rezidentskou pobočkou a jej nerezidentským ústredím M q Prepojenie medzi podfondom a strešným fondom (*1) M q Prepojenie medzi subjektom a jeho hlavnou materskou spoločnosťou () (*1) M m Prepojenie medzi penzijným fondom a prispievateľom (*1) O q (1) len pre „bankové skupiny“ s ústredím v eurozóne a pre protistrany v zmysle nariadenia (EÚ) 2016/867 (ECB/2016/13); inak voliteľné. (2) minimálne raz za štvrťrok, v závislosti od sektora. (3) len pre subjekty, ktoré sú relevantné pre AnaCredit. (4) okrem subjektov, ktoré sa spravujú samy. (*1) ak je to relevantné.









PRÍLOHA II

REGISTER ÚDAJOV O INŠTITÚCIÁCH A PRIDRUŽENÝCH OSOBÁCH (RIAD) – ZOZNAMY, KTORÉ NIE SÚ NA ZVEREJNENIE

Atribúty, ktoré sa vykazujú vo vzťahu k súborom údajov v súlade s ich príslušným právnym rámcom v zmysle kapitoly VII tohto usmernenia







Názov atribútu Štatistika bilančných položiek a úrokových sadzieb jednotlivých PFI (iBSI-iMIR) Nariadenie (EÚ) č. 1333/2014 (ECB/2014/48) a krátkodobá eurová sadzba Subjekty významné v súvislosti s riadením zábezpeky Systém správy pokladne (TMS) Databáza štatistiky držby cenných papierov (SHSDB) (1) Centralizovaná databáza cenných papierov (CSDB) Spoločná databáza podrobných analytických údajov o úveroch (AnaCredit) (2) Identifikátory subjektu (Entity Identifiers) — Kód RIAD (RIAD code) x x x x x x x — LEI ((*1)) x x x x x — Národné identifikátory (National identifiers) ((*1)) x x x x — Iné identifikátory (Other Identifiers) x x x x x Identifikátory nástrojov (Instrument Identifiers) — ISIN x x Názov (Name) x x x x x x x Krajina rezidentskej príslušnosti (Country of residence) x x x x x x x Adresa (Address) x Právna forma (Legal form) x Inštitucionálny sektor (Institutional sector) x x x x x x x Inštitucionálny sektor – podrobnosti (Institutional sector details) x x x x x x x Inštitucionálny sektor – kontrola (Institutional sector control) x x x x x x x Skupina zábezpeky (Collateral group) x Kód NACE (NACE code) x x x Zemepisná poloha (Geographic location) (NUTS) x Značka Centrálna protistrana (Flag CCP) x Požiadavky na vykazovanie (Reporting requirements) x Účtovný rámec (Accounting Framework) x Celkový počet zamestnancov (Total employment) x Celková bilancia (Total balance sheet) x Veľkosť podniku (Enterprise size) x Ročný obrat (Annual turnover) x Stav súdneho konania (Status of legal proceedings) x Dátum vzniku (Birth date) x x x x x x x Dátum zániku (Closure date) x x x x x x x Značka „Is Inactive“ x x x x x x Vzťahy — Vlastnícky vzťah x — Vzťah pobočky x Prepojenie s — ústredím x x — priamou ovládajúcou materskou spoločnosťou x x — hlavnou ovládajúcou materskou spoločnosťou x x — správcovskou spoločnosťou x (1) Zoznam povinných atribútov pre jednotlivé postavenia protistrán SHSDB je uvedený v príslušných právnych aktoch. (2) Zoznam povinných atribútov pre konkrétnu protistranu AnaCredit závisí od jej postavenia (dlžník, ručiteľ, atď.), rezidentskej príslušnosti (vo vykazujúcom členskom štáte/mimo vykazujúceho členského štátu) a od dátumu poskytnutia úveru, ako je to uvedené v príslušných právnych aktoch. (*1) „LEI“ alebo, ak nie je k dispozícii, „National identifiers“ sa poskytujú ako povinné atribúty.